नुवाकोटे टाइगरले जिते बेल्ट
एमकेडब्लु बेल्ट एन्ड रोड च्याम्पियनसिपको उपाधि नेपाली रेस्लर कमल लामा -नुवाकोटे टाइगर) ले जितेका छन् । त्रिपुरेश्वरस्थित राष्ट्रिय खेलकुद परिषद् (राखेप) कभर्डहलमा शनिबार सम्पन्न प्रतियोगिताको मुख्य स्पर्धा बेल्ट एन्ड रोड च्याम्पियनसिपको बेल्ट जित्ने क्रममा उनले ३ विदेशी रेस्लरलाई ढालेका थिए । 
काठमाडौँ — एमकेडब्लु बेल्ट एन्ड रोड च्याम्पियनसिपको उपाधि नेपाली रेस्लर कमल लामा -नुवाकोटे टाइगर) ले जितेका छन् । त्रिपुरेश्वरस्थित राष्ट्रिय खेलकुद परिषद् (राखेप) कभर्डहलमा शनिबार सम्पन्न प्रतियोगिताको मुख्य स्पर्धा बेल्ट एन्ड रोड च्याम्पियनसिपको बेल्ट जित्ने क्रममा उनले ३ विदेशी रेस्लरलाई ढालेका थिए । चिनियाँ कम्पनी मिडिल किन्डम रेस्लिङ (एमकेडब्लु) को फ्रेन्चाइज प्रतियोगितालाई नेपाल रिङ रेस्लिङ संघले आयोजना गरेको हो । एसिया, अफ्रिका र युरोपलाई सडक तथा रेलमार्गसँग जोड्ने चीनको महत्त्वाकांक्षी परियोजनाको प्रचारका लागि प्रतियोगिता गरिएको बताइएको छ । बेल्ट एन्ड रोड च्याम्पियनसिप बेल्टका लागि ४ खेलाडीले दाबेदारिता पेस गरेका थिए । नेपालका नुवाकोटे टाइगर, चीनका ब्ल्याक माम्बा, न्युजिल्यान्डका टोमी कम्ब्याट र हङकङका एस सिल्भाबीचको सामूहिक प्रतिस्पर्धामा नुवाकोटेले उपाधि जितेका हुन् । नुवाकोटे टाइगर गत संस्करणमा सेमिफाइनलमा पराजित भएका थिए । गत संस्करणको विजेता ब्ल्याक माम्बा हुन् । अर्को वर्ष अर्को देशमा हुने प्रतियोगितामा नुवाकोटे टाइगर साबिक विजेताका रूपमा सहभागी हुने नेपाल रिङ रेस्लिङ संघकी अध्यक्ष सुनीता थापाले जानकारी दिइन् ।वल्र्ड च्याम्पियन बेल्ट भने बेलायतका बिग सामले जितेका छन् । उनले नेपालका डेविडलाई पराजित गरी बेल्ट आफ्नो बनाए । वान टु वानमा भएका दुई भिडन्तमा दक्षिण कोरियाका जेडी ली र अमेरिकाका अंकल मनी विजयी भए । जेडीले चीनका बेम्बो क्रुसरलाई हराउँदा अंकलले क्यानडाका करी ब्वाईलाई पराजित गरे । मिक्स्ड ट्याग टिम भिडन्तमा अमेरिकाकी जेरार्ड ज्याङ र चीनका माइकल सूको जोडीले नेपालका साइन र दिलाशाको जोडीलाई पराजित गरे । ६ म्यान ट्याग टिम भिडन्तमा नेपालका ठाकु र एक्स हिरो तथा जम्बी ड्रागनको टिमले नेपालका द युभ र चट्टान तथा मंगोलियाका किलर कुब्लाईसम्मिलित टोलीलाई पराजित गरे । प्रतियोगितामा नेपालका ८ सहित ८ देशका २० रेस्लरको सहभागिता थियो ।